KOMISIJOS REGLAMENTAS (EB) Nr. 557/2005
2005 m. balandžio 11 d.
dėl paprastųjų šiaurinių krevečių žvejybos su valstybės narės, išskyrus Estijos, Latvijos, Lietuvos ir Lenkijos, vėliava plaukiojančiais laivais sustabdymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), o ypač į jo 21 straipsnio 3 dalį,
kadangi:
(1)
2004 m. gruodžio 22 d. Tarybos reglamentas (EB) Nr. 27/2005, nustatantis 2005 m. tam tikrų žuvų rūšių ir jų grupių žvejybos galimybes ir atitinkamas sąlygas, taikomas Bendrijos vandenyse ir Bendrijos laivams vandenyse, kuriuose sugavimai yra ribojami, numato paprastųjų šiaurinių krevečių kvotas 2005 m (2).
(2)
Siekiant užtikrinti, kad būtų laikomasi nuostatų dėl žuvų rūšių, kurioms taikomos kvotos, sugavimo kiekybinių apribojimų, reikia, kad Komisija nustatytų datą, nuo kurios su valstybės narės vėliava plaukiojantys laivai laikomi išeikvoję suteiktas sugavimų kvotas.
(3)
Pagal Komisijai pateiktą informaciją su valstybės narės vėliava plaukiojančių arba valstybėje narėje, išskyrus Estiją, Latviją, Lietuvą ir Lenkiją, įregistruotų laivų paprastųjų šiaurinių krevečių sugavimas NAFO 3L zonoje jau išnaudojo 2005 m. skirtą kvotą. Bendrija uždraudė žvejoti šią rūšį nuo 2005 m. vasario 24 d. Todėl reikėtų nustatyti šią datą,
PRIĖMĖ ŠĮ REGLAMENTĄ:
1 straipsnis
Su valstybės narės vėliava plaukiojantys arba valstybėje narėje, išskyrus Estiją, Latviją, Lietuvą ir Lenkiją, įregistruoti laivai laikomi išeikvoję 2005 m. paprastųjų šiaurinių krevečių sugavimui NAFO 3L zonoje skirtą kvotą.
Draudžiama žvejoti paprastąsias šiaurines krevetes NAFO 3L zonoje laivais, plaukiojančiais su valstybės narės vėliava arba įregistruotais valstybėje narėje, išskyrus Estiją, Latviją, Lietuvą ir Lenkiją, taip pat draudžiama laikyti laive, perkrauti ir iškrauti sugautą minėtą žuvų rūšį šiuose laivuose nuo šio reglamento įsigaliojimo dienos.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. vasario 24 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. balandžio 11 d.